**การใช้เพลงเพื่อพัฒนาความสามารถในการเรียนรู้คำศัพท์ภาษาอังกฤษของนักเรียน**

**ชั้นประถมศึกษาปีที่ 2**

**วลาสินี โพสาวัง , นภาทรัพย์ เลิศปรีดากร**

**มหาวิทยาลัยราชภัฏอุดรธานี**

**E-mail:** [**62120803110@udru.ac.th**](mailto:62120803110@udru.ac.th)

**บทคัดย่อ**

การวิจัยครั้งนี้ มีวัตถุประสงค์เพื่อศึกษาและเปรียบเทียบความสามารถในการเรียนรู้คำศัพท์ภาษาอังกฤษโดยใช้เพลง ก่อนและหลังเรียน เจตคติต่อการสอนคำศัพท์ภาษาอังกฤษโดยใช้เพลงของนักเรียนชั้นประถมศึกษาปีที่ 2และศึกษาความคงทนต่อการเรียนรู้คำศัพท์ภาษาอังกฤษโดยใช้เพลงของนักเรียนชั้นประถมศึกษาปีที่ 2 หลังเรียนและหลังเรียน 2 สัปดาห์ กลุ่มตัวอย่างที่ใช้ในการวิจัยครั้งนี้ คือ นักเรียนชั้นประถมศึกษาปีที่ 2 จำนวน 35 คน ภาคเรียนที่ 1 ปีการศึกษา 2564 โรงเรียนบ้านหมากแข้งอำเภอเมือง จังหวัดอุดรธานีสังกัดสำนักงานเขตพื้นที่การศึกษาประถมศึกษาอุดรธานีเขต1 โดยใช้วิธีการสุ่มแบบกลุ่ม ทดสอบก่อนและหลังเรียน เครื่องมือที่ใช้ในการวิจัยประกอบด้วย แผนการจัดการเรียนรู้ จำนวน 12 แผน แบบทดสอบวัดความสามารถในการเรียนรู้คำศัพท์ภาษาอังกฤษ และแบบวัดเจตคติต่อการสอนคำศัพท์ภาษาอังกฤษโดยใช้เพลง โดยการดำเนินการทดลองใช้ระยะเวลา 12 สัปดาห์ สัปดาห์ละ 2 ชั่วโมง รวมทั้งหมด 24 ชั่วโมง สถิติที่ใช้ในการวิเคราะห์ข้อมูล ได้แก่ ค่าเฉลี่ย ค่าร้อยละ ส่วนเบี่ยงเบนมาตรฐาน และการทดสอบทีแบบกลุ่มเดียวไม่เป็นอิสระ ผลการวิจัยสรุปได้ดังนี้ 1. นักเรียนมีคะแนนความสามารถในการเรียนรู้คำศัพท์ภาษาอังกฤษโดยใช้เพลงเฉลี่ยก่อนเรียนเท่ากับ 14.74 คิดเป็นร้อยละ 32.76 และหลังเรียนเฉลี่ยเท่ากับ 33.29 คิดเป็นร้อยละ 73.97 ซึ่งคะแนนสูงกว่าเกณฑ์ที่กำหนดร้อยละ 70 และเมื่อทดสอบความต่างของค่าเฉลี่ยพบว่านักเรียนมีคะแนนความสามารถในการเรียนรู้คำศัพท์ภาษาอังกฤษโดยใช้เพลงหลังเรียนสูงกว่าก่อนเรียน 2. นักเรียนมีเจตคติต่อการสอนคำศัพท์ภาษาอังกฤษโดยใช้เพลงอยู่ในระดับ ดีมาก 3. นักเรียนมีความคงทนในการเรียนรู้คำศัพท์ภาษาอังกฤษโดยใช้เพลง

คำสำคัญ ความสามารถ, การเรียนรู้คำศัพท์ภาษาอังกฤษ, การใช้เพลง

**USING SONGS TO IMPROVE ENGLISH VOCABULARY LEARNING ABILITY**

**OF PRATHOMSUKSA 2 STUDENTS**

**Walasinee Posawang, Napasup Lerdpreedakorn**

**Udon Thani Rajabhat University**

**E-mail:** [**62120803110@udru.ac.th**](mailto:62120803110@udru.ac.th)

**ABSTRACT**

The purposes of this research were to study and compare the English vocabulary learning ability before and after learning by using song, to study students' attitude towards teaching English vocabulary by using songs and to study students' retention of English vocabulary learning ability by using songs of Prathomsuksa 2 students. The sample consisted of 35 Prathomsuksa 2 students in the first semester of the academic year 2021 at Ban Makkhaeng School, Mueang District, Udon Thani Province, Office of Udon Thani Primary Educational Service Area 1. They were selected by using cluster random sampling. The design of this research was a one-group pretest-posttest design. The research instruments were 12 lesson plans an English vocabulary learning ability test and an attitude questionnaire. The experiment lasted 12 weeks, 2 hours a week, or 24 hours for all. The mean, percentage, standard deviation, one sample t-test and t-test for Dependent Samples were used for data analysis. The findings of this research were as follows: 1. The students' pretest and posttest mean scores on the English vocabulary learning ability by using song were 14.74 or 32.76 percent and 33.29 or 73.97 percent respectively. The students' posttest mean score was higher than 70 percent and higher than that of the pretest. 2. The students' attitude towards teaching English vocabulary learning ability by using songs was at a very good level. 3. The students' had retention of learning vocabulary by using songs.

**Keywords:** ability, learning English vocabulary, using song

**บทนำ**

การเรียนรู้ภาษาต่างประเทศมีความสำคัญ และความจำเป็นอย่างมาก ทั้งนี้เนื่องจากต้องนำไปเป็นเครื่องมือเพื่อใช้การสื่อสารในชีวิตประจำวัน และโลกในปัจจุบันมีความเจริญก้าวหน้า และความเคลื่อนไหวในด้านต่างๆ มากมายซึ่งส่งผลในหลายๆ ด้าน เช่น ทางด้านเศรษฐกิจ สังคมวัฒนธรรม และการเมือง ทำให้เกิดการเปลี่ยนแปลงอย่างรวดเร็ว ทำให้มนุษย์ต้องติดต่อสื่อสารเพื่อดำเนินกิจกรรมทางสังคม เศรษฐกิจ การเมืองเพิ่มมากขึ้น ภาษาต่างประเทศ จึงกลายเป็นเครื่องมืออันสำคัญ ยิ่งในการสื่อสารโดยเฉพาะภาษาอังกฤษ ซึ่งเป็นภาษากลางที่ใช้ในการสื่อสาร ดังนั้น ในการศึกษา หาความรู้ภาษาอังกฤษมีความจำเป็นอย่างยิ่ง ในการเจรจาต่อรองด้านการค้า และด้านการประกอบอาชีพอย่างมีประสิทธิภาพ อีกทั้งภาษาอังกฤษยังช่วยพัฒนาตนเองให้ดียิ่งขึ้น ซึ่งสอดคล้องกับคำอธิบายของสำนักงานคณะกรรมการการศึกษาขั้นพื้นฐาน (สำนักงานคณะกรรมการการศึกษาขั้นพื้นฐาน, 2551: 1) ในการเรียนภาษาอังกฤษนั้น ความรู้ด้านคำศัพท์เป็นปัจจัยหนึ่งที่จะช่วยให้ผู้เรียนเข้าใจเนื้อหาที่เรียนได้ดีขึ้น เพราะคำศัพท์มีบทบาทในการเรียนรู้ภาษา ถ้าหากผู้เรียนไม่มีความรู้ด้านคำศัพท์แล้วก็จะทำให้การเรียนภาษาขาดประสิทธิภาพ ไม่สามารถสื่อความหมาย ความคิด ความรู้สึกของตัวเองได้ ซึ่งนำไปสู่ปัญหาการเรียนรู้และทักษะการใช้ภาษาในด้านอื่นๆ ผู้เรียนจึงจำเป็นต้องมีความรู้ด้านคำศัพท์ ดังที่มีรา (Meara, 1999: 42) กล่าวว่าการเรียนรู้คำศัพท์เป็นจุดศูนย์กลางของวิธีที่ผู้คนเรียนรู้ภาษา การเรียนรู้คำ ความหมายและการใช้คำที่ได้รับการยอมรับมากขึ้น ในฐานะของการเรียนรู้ภาษาไม่ใช่เป็นเพียงกิจกรรมประกอบ หรือไม่เกี่ยวข้องกับการเรียนรู้ภาษา ซึ่งสอดคล้องกับคำกล่าวที่ว่า ถ้าไม่มีความรู้ด้านไวยากรณ์เราจะสื่อสารได้ไม่มากนัก แต่ถ้าไม่รู้คำศัพท์เราก็ไม่สามารถจะสื่อความหมายได้เลย

จากการศึกษาเกี่ยวกับการเรียนการสอนภาษาอังกฤษในประเทศไทยพบว่า สาเหตุที่นักเรียนไม่ประสบความสำเร็จในการเรียน และผลสัมฤทธิ์วิชาภาษาอังกฤษในระดับประถมศึกษายังมีผลสัมฤทธิ์ที่ค่อนข้างต่ำ มีปัจจัยหลายด้านทำให้การเรียนการสอนภาษาอังกฤษไม่ประสบความสำเร็จ ประการที่แรก คือเกิดจากตัวผู้เรียนโดยผู้เรียนมีพื้นฐานด้านภาษาอังกฤษไม่เพียงพอทำให้เกิดเจตคติส่วนตัวที่ไม่ดี เกิดความคิดว่าภาษาอังกฤษเป็นเรื่องที่ยาก ไม่เข้าใจสิ่งที่เรียนทั้งเรื่องคำศัพท์ การอ่าน และการเขียน เวลาในการฝึกฝนในห้องมีจำกัด นักเรียนอยู่ในวัยที่ชอบเล่นชอบทำกิจกรรมมากกว่านักเรียนที่อยู่ในวัยที่โตแล้ว

จากข้อมูลข้างต้น ผู้วิจัยได้ศึกษาเอกสารและงานวิจัยที่เกี่ยวกับการสอนคำศัพท์ภาษาอังกฤษ พบว่าเพลงสามารถช่วยส่งเสริมการเรียนการสอนในเนื้อหาที่ต้องจำ เนื่องจากผู้เรียนไม่รู้สึกว่าตนเองกำลังเรียนและเพลงยังเป็นกลวิธีที่เหมาะสมกับวัยของผู้เรียนในระดับประถมศึกษา การเรียนด้วยวิธีการสอนเพลงทำให้ผู้เรียนสามารถพัฒนาการเรียนรู้ไวยากรณ์และคำศัพท์ได้อย่างมีประสิทธิภาพ นักวิจัยทั้งในประเทศและต่างประเทศหลายท่านทดลองใช้เพลงประกอบการเรียนการสอนภาษาอังกฤษ เช่น ดาแวนเนอลอส (Davannellos,1999: 13-15) กล่าวว่าครูสอนภาษาอังกฤษนิยมใช้เพลงประกอบการสอนเนื่องจากเพลงเป็นสื่อกระตุ้นให้นักเรียนเกิดความสนใจสนุกสนานในการเรียนรู้ช่วยให้นักเรียนจดจำได้เร็วง่ายและยาวนาน ครูซ ครูซ (Cruz-Cruz. 2005: Abstract) ได้ศึกษาผลการสอนนักเรียนชั้นประถมศึกษาปีที่ 2 ด้วยการใช้ดนตรีและเพลงในการสอนไวยากรณ์และคำศัพท์พบว่าดนตรีและเพลงสามารถช่วยพัฒนาการเรียนรู้ไวยากรณ์ และคำศัพท์ของนักเรียนได้อย่างมีประสิทธิภาพ ผู้วิจัยจึงเห็นว่าการใช้เพลงเพื่อพัฒนาความสามารถในการเรียนรู้คำศัพท์ภาษาอังกฤษน่าเป็นวิธีการหนึ่งที่จะพัฒนาการเรียนรู้ภาษาอังกฤษของนักเรียนได้

**วัตถุประสงค์ของการวิจัย**

1.เพื่อศึกษาและเปรียบเทียบความสามารถในการเรียนรู้คำศัพท์ภาษาอังกฤษโดยการใช้เพลง ของนักเรียน

ชั้นประถมศึกษาปีที่ 2ก่อนเรียนและหลังเรียน

2.เพื่อศึกษาเจตคติต่อการสอนคำศัพท์ภาษาอังกฤษโดยการใช้เพลงของนักเรียนชั้นประถมศึกษาปีที่ 2

3.เพื่อศึกษาความคงทนในการเรียนรู้คำศัพท์ภาษาอังกฤษโดยการใช้เพลงของนักเรียนชั้นประถมศึกษาปีที่ 2 หลังเรียนและหลังเรียน 2 สัปดาห์

**สมมติฐานของการวิจัย**

1. นักเรียนชั้นประถมศึกษาปีที่ 2 ที่ได้รับการสอนคำศัพท์ภาษาอังกฤษโดยการใช้เพลง หลังเรียนไม่น้อยกว่า

ร้อยละ 70

2. นักเรียนชั้นประถมศึกษาปีที่ 2 ที่ได้รับการสอนคำศัพท์ภาษาอังกฤษโดยการใช้เพลง หลังเรียนสูงกว่าก่อนเรียน

3. นักเรียนชั้นประถมศึกษาปีที่ 2 ที่ได้รับการสอนคำศัพท์ภาษาอังกฤษโดยการใช้เพลง มีความคงทนในการเรียนรู้คำศัพท์ภาษาอังกฤษ โดยมีคะแนนเฉลี่ยหลังเรียน และคะแนนเฉลี่ยหลังเรียน 2 สัปดาห์ ไม่ต่างกัน

**วิธีดำเนินการวิจัย**

**ประชากรและกลุ่มตัวอย่าง**

ประชากรที่ใช้ในการวิจัยครั้งนี้เป็นนักเรียนชั้นประถมศึกษาปีที่ 2 โรงเรียนบ้านหมากแข้ง อำเภอเมือง จังหวัดอุดรธานี สังกัดสำนักงานเขตพื้นที่การศึกษาประถมศึกษาอุดรธานีเขต 1 จำนวน 327 คน จำนวน 8 ห้องเรียน กลุ่มตัวอย่างที่ใช้ในการวิจัยครั้งนี้เป็นนักเรียนชั้นประถมศึกษาปีที่ 2 โรงเรียนบ้านหมากแข้งอำเภอเมือง จังหวัดอุดรธานีสังกัดสำนักงานเขตพื้นที่การศึกษาประถมศึกษาอุดรธานีเขต 1 จำนวน 35 คน โดยมาใช้วิธีการสุ่มแบบกลุ่ม (Cluster Random Sampling)

เครื่องมือที่ใช้ในการวิจัย

เครื่องมือที่ผู้วิจัยนำมาใช้วิจัยในครั้งนี้ มีลักษณะและวิธีการสร้างเครื่องมือในการวิจัย ดังนี้

1. ประเภทของเครื่องมือที่ใช้ในการวิจัย

เครื่องมือที่ใช้ในการวิจัยครั้งนี้ผู้วิจัย ดำเนินการอย่างเป็นลำดับขั้นตอน โดยมีรายละเอียดในการพัฒนาเครื่องมือที่ใช้ในการวิจัย ดังนี้

1.1 แผนการจัดการเรียนรู้การสอนคำศัพท์ภาษาอังกฤษของนักเรียนชั้นประถมศึกษาปีที่ 2 โดยใช้การสอนเพลง 12 แผน แผนละ 2 ชั่วโมง รวมทั้งสิ้น 24 ชั่วโมง

1.2 แบบทดสอบวัดความสามารถในการเรียนรู้คำศัพท์ภาษาอังกฤษ ที่ผู้วิจัยสร้างขึ้นเพื่อวัดความสามารถในการเรียนรู้คำศัพท์ภาษาอังกฤษก่อนเรียนและหลังเรียน ซึ่งแบบทดสอบแบ่งออกเป็น 2 ตอนดังนี้

1.2.1 ตอนที่ 1 วัดความสามารถการออกเสียงคำศัพท์ภาษาอังกฤษ เพื่อใช้ทดสอบการออกเสียงคำศัพท์ จำนวน 5 ข้อ

1.2.2 ตอนที่ 2 วัดความสามารถความรู้ด้านคำศัพท์ภาษาอังกฤษ เป็นแบบปรนัย 4 ตัวเลือกจำนวน 30 ข้อ ได้แก่

1.2.2.1 การสะกดคำศัพท์ จำนวน 10 ข้อ

1.2.2.2 การบอกความหมาย จำนวน 10 ข้อ

1.2.2.3 การนำคำศัพท์ไปใช้ จำนวน 10 ข้อ

1.3 แบบวัดเจตคติต่อการสอนคำศัพท์ภาษาอังกฤษโดยการใช้เพลง จำนวน 10 ข้อ โดยกำหนดให้คะแนนมีตัวเลือก 3 ระดับความคิดเห็น โดยประยุกต์ใช้การวัดตามวิธีของ ลิเคิร์ท (Likert Scale)

**2. การสร้างและหาประสิทธิภาพของเครื่องมือ**

2.1 ขั้นตอนการสร้างแผนการจัดการเรียนรู้การสอนคำศัพท์ภาษาอังกฤษโดยการใช้เพลง

2.1.1 ศึกษาเอกสารตำราแนวคิดทฤษฎีและงานวิจัยที่เกี่ยวข้องกับเรื่องการสอนคำศัพท์ภาษาอังกฤษโดยใช้เพลงทั้งในประเทศและต่างประเทศวิเคราะห์มาตรฐานการเรียนรู้ช่วงชั้นที่1 ผลการเรียนรู้ที่คาดหวัง เพื่อนำมากำหนดเนื้อหา

2.1.2 กำหนดเนื้อหาในการสอนคำศัพท์ในแต่ละแผนการจัดการเรียนรู้

2.1.3 สร้างแผนจัดการเรียนรู้การสอนคำศัพท์ภาษาอังกฤษโดยใช้เพลงจำนวน 12 แผน แผนละ 2 ชั่วโมง รวมทั้งสิ้น 24 ชั่วโมง โดยมีค่าดัชนีความสอดคล้องเท่ากับ 1.00 ทุกแผน

2.1.4 นำแผนการจัดการเรียนรู้ที่ผู้วิจัยสร้างขึ้นเสนออาจารย์ที่ปรึกษาวิทยานิพนธ์ และให้ผู้เชี่ยวชาญตรวจสอบความสอดคล้องของเนื้อหากับจุดประสงค์การเรียนรู้

2.1.5 ปรับปรุงแก้ไขแผนการจัดการเรียนรู้ตามคำเสนอแนะของผู้เชี่ยวชาญและนำเสนออาจารย์ที่ปรึกษาวิทยานิพนธ์ตรวจสอบอีกครั้ง

2.1.6 นำแผนการจัดการเรียนรู้ที่ทำการปรับปรุงแก้ไขเรียบร้อยแล้วไปทดลองกับนักเรียนชั้นประถมศึกษาปีที่ 2 โรงเรียนบ้านหมากแข้งที่ไม่ใช่กลุ่มตัวอย่างและบันทึกปัญหาอุปสรรคระหว่างเรียน

2.1.7 นำอุปสรรคและปัญหามาทำการปรับปรุงแก้ไขแผนการจัดการเรียนรู้ให้สมบูรณ์ แล้วนำไปใช้จริงกับนักเรียนกลุ่มตัวอย่าง

2.2 ขั้นตอนการสร้างแบบทดสอบวัดความสามารถในการเรียนรู้คำศัพท์ภาษาอังกฤษ

2.2.1 ศึกษาเอกสารเกี่ยวกับการทดสอบและการวัดประเมินผลการเรียนการสอนภาษาอังกฤษการวัดการประเมินผลอิงมาตรฐานการเรียนรู้ตามหลักสูตรการศึกษาขั้นพื้นฐาน พุทธศักราช 2551 กลุ่มสาระภาษาต่างประเทศ (ภาษาอังกฤษ) ตัวชี้วัดและสาระการเรียนรู้แกนกลางกลุ่มสาระการเรียนรู้ภาษาต่างประเทศ ตามหลักสูตรแกนกลางการศึกษาขั้นพื้นฐาน พุทธศักราช 2551

2.2.2 วิเคราะห์ผลการเรียนรู้ที่คาดหวัง ตัวชี้วัดและสาระการเรียนรู้ภาษาต่างประเทศชั้นประถมศึกษาปี

ที่ 2 และจุดประสงค์การสอนคำศัพท์ภาษาอังกฤษโดยใช้การใช้เพลง

2.2.3 สร้างแบบทดสอบวัดความสามารถในการเรียนรู้คำศัพท์ภาษาอังกฤษให้ครอบคลุมเนื้อหา และตรงตามจุดประสงค์ ผู้วิจัยสร้างแบบทดสอบวัดความสามารถการออกเสียงคำศัพท์ภาษาอังกฤษ ซึ่งแบ่งออกเป็น 2 ตอน ดังนี้

2.2.3.1 ตอนที่ 1 วัดความสามารถการออกเสียงคำศัพท์ภาษาอังกฤษ

เพื่อใช้ทดสอบการออกเสียงคำศัพท์ จำนวน 8 ข้อ โดยมีเกณฑ์การให้คะแนนตามการประเมินการออกเสียงแบบโฟนิกส์

ของแอนนา และพอลลา (Anna & Paula, 2002: 36-37) ดังนี้

1.) เสียงพยัญชนะต้น (Initial consonants Sound) สามารถออกเสียงพยัญชนะต้นได้ถูกต้อง 1 คะแนน ไม่สามารออกเสียงพยัญชนะต้นได้ 0 คะแนน 2.) เสียงสระ (Vowels) สามารถออกเสียงสระได้ถูกต้อง 1 คะแนน ไม่สามารออกเสียงสระได้ 0 คะแนน 3.) เสียงพยัญชนะท้ายคำ (Final sound) ออกเสียงพยัญชนะท้ายคำได้ถูกต้อง 1 คะแนน ไม่สามารออกเสียงพยัญชนะท้ายคำได้ 0 คะแนน

2.2.3.2 ตอนที่ 2 วัดความสามารถความรู้ด้านคำศัพท์ภาษาอังกฤษ เป็นแบบปรนัย 4 ตัวเลือก จำนวน 45 ข้อ

2.2.4 นำแบบทดสอบเสนอต่ออาจารย์ที่ปรึกษาวิทยานิพนธ์และให้ผู้เชี่ยวชาญตรวจสอบความเที่ยงตรงเชิงเนื้อหาและความเหมาะสมด้านการใช้ภาษา

2.2.5 นำแบบทดสอบที่ผู้เชี่ยวชาญได้ตรวจสอบและเสนอไว้ไปปรับปรุงแก้ไขให้ถูกต้องและเหมาะสมมากยิ่งขึ้น และนำแบบทดสอบที่ผู้เชี่ยวชาญได้พิจารณาตรวจสอบค่าดัชนีความสอดคล้องไปปรับปรุงแก้ไข

2.2.6 นำแบบทดสอบวัดความสามารถในการเรียนรู้คำศัพท์ภาษาอังกฤษไปทดลองใช้

2.2.6.1 นำแบบทดสอบตอนที่ 1 วัดความสามารถ การออกเสียงคำศัพท์ภาษาอังกฤษ ไปทดสอบกับนักเรียนที่ไม่ใช่กลุ่มตัวอย่าง 10 คน โดยการให้คะแนน ใช้ผู้ให้คะแนน 3 ท่าน แล้วนำผลการให้คะแนนของผู้ให้คะแนน 3 ท่าน ไปหาค่าความเชื่อมั่นของผู้ให้คะแนน โดยใช้สูตรของสกอตต์ (Scott, 1981) ควรได้ค่าความเชื่อมั่นตั้งแต่ 0.67-1.00

ผลการวิเคราะห์ค่าความเชื่อมั่นของแบบทดสอบวัดความสามารถการในการเรียนรู้คำศัพท์ภาษาอังกฤษโดยการใช้เพลงของนักเรียนชั้นประถมศึกษาปีที่ 2 (ตอนที่ 1) ได้ค่าความเชื่อมั่นของผู้ให้คะแนน เท่ากับ 0.95

2.2.6.2 นำแบบทดสอบตอนที่ 2 วัดความสามารถความรู้คำศัพท์ภาษาอังกฤษ จำนวน 30 ข้อ ไปทดสอบใช้กับนักเรียนชั้นประถมศึกษาปีที่ 2 ของโรงเรียนบ้านหมากแข้ง อำเภอเมือง จังหวัดอุดรธานี สังกัดสำนักงานเขตพื้นที่การศึกษาประถมศึกษาอุดรธานีเขต 1 ที่ไม่ใช่กลุ่มตัวอย่าง 40 คน นำผลที่ได้มาวิเคราะห์หาความยากง่าย และค่าอำนาจจำแนก ของข้อสอบรายข้อ โดยใช้สูตร KR-20 ของคูเดอร์-ริชาร์ดสัน (Kuder-Richardson) ซึ่งมีค่าความยากง่าย (p) ควรอยู่ระหว่าง 0.20-0.80 และค่าอำนาจจำแนก (r) ควรอยู่ระหว่าง 0.20 ขึ้นไป และค่าความเชื่อมั่นแบบทดสอบทั้งฉบับควรอยู่ตั้งแต่ 0.93

2.3 แบบวัดเจตคติต่อการสอนคำศัพท์ภาษาอังกฤษโดยใช้เพลง

ผู้วิจัยมีวิธีการสร้างและหาคุณภาพของแบบวัดเจตคติของนักเรียนต่อการสอนคำศัพท์ภาษาอังกฤษโดยใช้เพลง

2.3.1 ศึกษาทฤษฎีที่เกี่ยวกับเจตคติ และการวัดเจตคติ เอกสารงานวิจัยที่เกี่ยวกับการวัดเจตคติต่อการสอนคำศัพท์ภาษาอังกฤษ

2.3.2 สร้างแบบวัดเจตคติต่อการสอนคำศัพท์ภาษาอังกฤษโดยใช้เพลง จำนวน 20 ข้อ โดยประยุกต์ใช้เกณฑ์การให้คะแนนของแบบวัดเจตคติตามแบบวัด ของลิเคิร์ท (Likert scale)

2.3.3 นำแบบวัดเจตคติต่อการสอนคำศัพท์ภาษาอังกฤษโดยใช้เพลง ที่สร้างขึ้น ให้ที่ปรึกษาวิทยานิพนธ์ตรวจสอบ และแก้ไข จากนั้นนำแบบวัดเจตคติไปให้ผู้เชี่ยวชาญด้านการสอนภาษาอังกฤษ 3 ท่าน ความเที่ยงตรงของเนื้อหา ตลอดจนความชัดเจนของภาษา เพื่อหาค่าดัชนีความสอดคล้องของข้อคำถามกับจุดประสงค์ (Index of Item Objective Congruence: IOC) และคัดเลือกคำถามในแบบวัดเจตคติต่อการสอนคำศัพท์ภาษาอังกฤษโดยใช้เพลง ที่ได้รับการตรวจสอบ และปรับปรุงแก้ไขแล้ว จำนวน 10 ข้อ โดยมีค่าดัชนีความสอดคล้องเท่ากับ 1.00 ทุกข้อ

2.3.4 นำแบบวัดเจตคติต่อการสอนคำศัพท์ภาษาอังกฤษโดยใช้เพลง ที่ปรับปรุงแล้ว ไปใช้กับกลุ่มตัวอย่าง คือ นักเรียนชั้นประถมศึกษาปีที่ 2 โรงเรียนบ้านหมากแข้ง อำเภอเมือง จังหวัดอุดรธานี สังกัดสำนักงานเขตพื้นที่การศึกษาประถมศึกษาอุดรธานี เขต 1

นักเรียนมีคะแนนเจตคติต่อกิจกรรมการเรียนการสอนคำศัพท์ภาษาอังกฤษโดยการใช้เพลง เฉลี่ยเท่ากับ 2.86 แสดงว่า นักเรียนมีเจตคติต่อการสอนคำศัพท์ภาษาอังกฤษโดยใช้เพลงในภาพรวมอยู่ในระดับดีมาก

**การเก็บรวบรวมข้อมูล**

การวิจัยครั้งนี้ผู้วิจัยดำเนินการศึกษาและเก็บรวบรวมข้อมูล

**ขั้นการเก็บรวบรวมข้อมูล**

1.1 ทำการสอบก่อนเรียน (Pretest) โดยใช้แบบทดสอบวัดความสามารถในการเรียนรู้คำศัพท์ภาษาอังกฤษ ตอนที่ 1 วัดความสามารถการออกเสียงคำศัพท์ภาษาอังกฤษ จำนวน 5 ข้อ ข้อละ 3 คะแนน รวมเป็น 15 คะแนน ตอนที่ 2 วัดความสามารถความรู้ด้านคำศัพท์ภาษาอังกฤษ เป็นแบบปรนัย 4 ตัวเลือก จำนวน 30 ข้อ ได้แก่ การสะกดคำศัพท์ จำนวน 10 ข้อ การบอกความหมาย จำนวน 10 ข้อ การนำคำศัพท์ไปใช้ จำนวน 10 ข้อ เป็นจำนวนทั้งสิ้น 35 ข้อ 45 คะแนน ที่ผู้วิจัยสร้างขึ้น ใช้เวลา 1 ชั่วโมง

1.2 ผู้วิจัยดำเนินการสอนกลุ่มตัวอย่างโดยใช้การสอนคำศัพท์ภาษาอังกฤษโดยใช้เพลง แผนการจัดการเรียนรู้จำนวน 12 แผน แผนละ 2 ชั่วโมง รวมทั้งสิ้น 24 ชั่วโมง

1.3 ทดสอบหลังเรียน (Post-test) กับกลุ่มตัวอย่าง หลังจากดำเนินการทดลองครบตามที่กำหนด ด้วยแบบทดสอบ ตอนที่ 1 วัดความสามารถการออกเสียงคำศัพท์ภาษาอังกฤษ จำนวน 5 ข้อ ตอนที่ 2 วัดความสามารถความรู้ด้านคำศัพท์ภาษาอังกฤษ เป็นแบบปรนัย 4 ตัวเลือก จำนวน 30 ข้อ ได้แก่ การสะกดคำศัพท์ จำนวน 10 ข้อ การบอกความหมาย จำนวน 10 ข้อ การนำคำศัพท์ไปใช้ จำนวน 10 ข้อ เป็นจำนวนทั้งสิ้น 35 ข้อ 45 คะแนน ที่ผู้วิจัยสร้างขึ้น ใช้เวลา 1 ชั่วโมง ซึ่งเป็นแบบทดสอบชุดเดียวกันกับแบบทดสอบก่อนเรียน

1.4 วัดเจตคติต่อการสอนคำศัพท์ภาษาอังกฤษโดยใช้เพลงกับกลุ่มตัวอย่างหลังการจัดกิจกรรมการเรียนรู้ครบทั้ง 12 แผน โดยการแปลผลค่าเฉลี่ยการวัดเจตคติต่อการสอนคำศัพท์ภาษาอังกฤษโดยใช้เพลง ของนักเรียนกลุ่มตัวอย่าง สามารถนำมาแปลผลคะแนนค่าเฉลี่ย ดังนี้ (ชูใจ คูหารัตนไชย,2542: 7-10)

คะแนนค่าเฉลี่ย 2.34 - 3.00 หมายถึง มีเจตคติในระดับดีมาก

คะแนนค่าเฉลี่ย 1.67 - 2.33 หมายถึง มีเจตคตีในระดับดี

คะแนนค่าเฉลี่ย 1.00 - 1.66 หมายถึง มีเจตคดีในระดับไม่ดี

1.5 ตรวจให้คะแนนแล้วนำคะแนนที่ได้มาวิเคราะห์ด้วยวิธีการทางสถิติเพื่อทดสอบสมมติฐาน

**การวิเคราะห์ข้อมูลและสถิติที่ใช้**

ในการวิเคราะห์ข้อมูล ผู้วิจัยได้นำผลคะแนนจากแบบทดสอบวัดความสามารถในการ เรียนรู้คำศัพท์ภาษาอังกฤษของนักเรียน และคะแนนจากแบบวัดเจตคติต่อการสอนคำศัพท์ ภาษาอังกฤษโดยใช้เพลง มาวิเคราะห์ด้วยวิธีทางสถิติ โดยใช้โปรแกรมสำเร็จรูปทางสถิติ สำหรับการ วิเคราะห์ข้อมูลทางสังคมศาสตร์

สถิติที่ใช้ในการวิเคราะห์ข้อมูลและหาประสิทธิภาพเครื่องมือ

สถิติพื้นฐาน ได้แก่ ค่าเฉลี่ย (Mean) ร้อยละ (Percentage) และส่วนเบี่ยงเบนมาตรฐาน (Standard Deviation) โดยใช้โปรแกรมสำเร็จรูปวิเคราะห์ข้อมูลทางสังคมศาสตร์

**ผลการวิจัย**

**ตารางที่ 1** ผลการเปรียบเทียบความสามารถในการเรียนรู้คำศัพท์ภาษาอังกฤษโดยใช้เพลง ของนักเรียน

ชั้นประถมศึกษาปีที่2หลังเรียนเทียบเกณฑ์ร้อยละ70

|  |  |  |  |  |  |
| --- | --- | --- | --- | --- | --- |
| **การทดสอบ** | **n** |  | **S.D.** | **ร้อยละ** | **t** |
| หลังเรียน | 35 | 33.29 | 3.68 | 73.97 | 2.87\*\* |
| เกณฑ์ร้อยละ 70 |  |  |  |  |  |

\*\* มีนัยสำคัญทางสถิติที่ระดับ .01

จากตารางที่ 1 ผลการวิเคราะห์พบว่า หลังจากที่นักเรียนได้รับการสอนคำศัพท์ภาษาอังกฤษโดยใช้เพลง นักเรียนมีคะแนนเฉลี่ย เท่ากับ 33.29 คิดเป็นร้อยละ 73.97 โดยมีคะแนนเฉลี่ยหลังเรียนไม่น้อยกว่าเกณฑ์ร้อยละ 70 อย่างมีนัยสำคัญทางสถิติที่ระดับ .01

**ตารางที่ 2** ผลการเปรียบเทียบความสามารถในการเรียนรู้คำศัพท์ภาษาอังกฤษโดยการใช้เพลง ของนักเรียนชั้นประถมศึกษาปี ที่ 2 ระหว่างก่อนเรียน และหลังเรียน

|  |  |  |  |  |  |
| --- | --- | --- | --- | --- | --- |
| **การทดสอบ** | **n** |  | **S.D.** | **ร้อยละ** | **t** |
| ก่อนเรียน | 35 | 14.74 | 3.36 | 32.76 | 51.43\*\* |
| หลังเรียน | 35 | 33.29 | 3.68 | 73.97 |

\*\* มีนัยสำคัญทางสถิติที่ระดับ .01

จากตารางที่ 2 พบว่าคะแนนความสามารถในการเรียนรู้คำศัพท์ภาษาอังกฤษโดยการใช้เพลง ของนักเรียนชั้นประถมศึกษาปีที่ 2 จำนวน 35 คน มีค่าเฉลี่ยของคะแนนทดสอบก่อนเรียนเท่ากับ 14.74 และค่าเฉลี่ยของคะแนนทดสอบหลังเรียนเท่ากับ 33.29 เมื่อ ทดสอบความแตกต่างของค่าเฉลี่ยของคะแนน พบว่า คะแนนความสามารถในการเรียนรู้คำศัพท์ภาษาอังกฤษของนักเรียนหลังเรียนสูงกว่าก่อนเรียนอย่างมีนัยสำคัญทางสถิติที่ระดับ .01

**ตารางที่ 3** ผลการศึกษาเจตคติต่อการสอนคำศัพท์ภาษาอังกฤษโดยใช้เพลง ของนักเรียนชั้นประถมศึกษาปีที่ 2

|  |  |  |  |  |  |
| --- | --- | --- | --- | --- | --- |
| **การทดสอบ** |  |  | **S.D.** |  | **ระดับเจตคติ** |
| เจตคติต่อการสอนโดยการใช้เพลงในการเรียนรู้คำศัพท์ |  |  |  |  |  |
|  | 2.86 | 0.10 |  | ดีมาก |

จากตารางที่ 3 พบว่า หลังจากนักเรียนชั้นประถมศึกษาปีที่ 2 ได้รับการสอนคำศัพท์ภาษาอังกฤษโดยใช้เพลง นักเรียนมีคะแนนเจตคติต่อกิจกรรมการเรียนการสอนคำศัพท์ภาษาอังกฤษโดยใช้เพลง เฉลี่ยเท่ากับ 2.86 แสดงว่า นักเรียนมีเจตคติต่อการสอนคำศัพท์ภาษาอังกฤษโดยใช้เพลงในภาพรวมอยู่ในระดับดีมาก

**ตารางที่ 4** ผลการศึกษาความคงทนในการเรียนรู้คำศัพท์ภาษาอังกฤษโดยใช้เพลงของนักเรียน

ชั้นประถมศึกษาปีที่ 2 หลังการทดสอบหลังเรียนผ่านไปแล้ว 2 สัปดาห์

|  |  |  |  |  |
| --- | --- | --- | --- | --- |
| **การทดสอบ** |  | **S.D.** | **ร้อยละ** | **t** |
| หลังเรียน | 33.29 | 3.68 | 73.97 | 2.29 |
| หลังเรียนผ่านไป 2 สัปดาห์ | 32.74 | 3.21 | 72.76 |

จากตารางที่ 4 ผลการวิเคราะห์ข้อมูล พบว่า คะแนนทดสอบเพื่อศึกษาความคงทนในการเรียนรู้คำศัพท์ภาษาอังกฤษ นักเรียนทำคะแนนหลังเรียนมีค่าเฉลี่ยเท่ากับ 33.29 คิดเป็นร้อยละ 73.97 และมีคะแนนค่าเฉลี่ยหลังเรียนผ่านไปแล้ว 2 สัปดาห์ เท่ากับ 32.74 คิดเป็นร้อยละ 72.76 และในการทดสอบความแตกต่างของคำเฉลี่ย ระหว่างคะแนนเฉลี่ยจากการทดสอบหลังเรียนกับคะแนนเฉลี่ยจากการทดสอบหลังเรียนผ่านไปแล้ว 2 สัปดาห์ ด้วยการทดสอบทีแบบไม่อิสระ

(t-test for Dependent Samples) พบว่า คะแนนเฉลี่ยหลังเรียนและคะแนนเฉลี่ยหลังเรียนผ่านไป 2 สัปดาห์ แตกต่างกัน อย่างไม่มีนัยสำคัญทางสถิติ แสดงว่านักเรียนที่ได้รับการสอนคำศัพท์ภาษาอังกฤษโดยการใช้เพลงมีความคงทนในการเรียนรู้คำศัพท์ภาษาอังกฤษ ถึงแม้ว่าจะทิ้งช่วงเวลาไปแล้วเป็นเวลา 2 สัปดาห์ แต่ก็ยังสามารถจดจำคำศัพท์นั้นๆ ได้ดี

**สรุปผลและอภิปรายผล**

การวิจัยในครั้งนี้ เป็นการวิจัยเชิงทดลอง เพื่อศึกษาและเปรียบเทียบความสามารถในการเรียนรู้คำศัพท์ภาษาอังกฤษโดยการใช้เพลง ก่อนเรียนและหลังเรียน เจตคติต่อการเรียนรู้คำศัพท์ภาษาอังกฤษโดยการใช้เพลง และเปรียบเทียบความคงทนในการจดจำคำศัพท์ภาษาอังกฤษของนักเรียนหลังเรียนและหลังเรียน 2 สัปดาห์ จากการศึกษาสามารถอภิปรายผลเป็น ประเด็นต่างๆ ได้ตามลำดับ ดังนี้

1. ผลการศึกษาและเปรียบเทียบความสามารถในการเรียนรู้คำศัพท์ของนักเรียนก่อนเรียนและหลังเรียน

1.1 ผลการศึกษาความสามารถในการเรียนรู้คำศัพท์ภาษาอังกฤษโดยการใช้เพลงของนักเรียนชั้นประถมศึกษาปีที่ 2 พบว่า นักเรียนมีคะแนนความสามารถการในการใช้เพลงในการเรียนรู้คำศัพท์ภาษาอังกฤษเฉลี่ยก่อนเรียนเท่ากับ 14.74 คิดเป็นร้อยละ 32.76 และหลังเรียนเฉลี่ยเท่ากับ 33.29 คิดเป็นร้อยละ 73.97 จะเห็นได้ว่าคะแนนความสามารถในการเรียนรู้คำศัพท์ภาษาอังกฤษโดยการใช้เพลงของนักเรียนหลังเรียนไม่น้อยกว่าร้อยละ 70 ซึ่งสอดคล้องกับสมมติฐานข้อที่ 1 โดยจากคะแนนก่อนเรียนของนักเรียนจะเห็นได้ว่า ความรู้พื้นฐานของกลุ่มตัวอย่างก่อนทำการวิจัยอยู่ในระดับต่ำ ทั้งนี้เนื่องมาจากนักเรียนจำนวน 35 คน มีความรู้เรื่องคำศัพท์น้อยกว่าที่นักเรียนระดับชั้นประถมศึกษาปีที่ 2 ควรจะรู้ในวงคำศัพท์ อีกทั้งนักเรียนยังไม่เข้าใจในเนื้อหาโครงสร้างไวยากรณ์ ซึ่งส่งผลให้คะแนนก่อนเรียนอยู่ในระดับที่ต่ำและยังไม่เป็นที่น่าพอใจ หลังจากที่นักเรียนนั้นได้รับการสอนคำศัพท์ภาษาอังกฤษโดยใช้เพลงแล้วทำให้นักเรียนได้รู้ความหมายของคำศัพท์สามารถใช้คำศัพท์ในการเรียนภาษาอังกฤษได้ในระดับดีขึ้นสอดคล้องกับงานวิจัยของ มีรา (Meara,1999: 42) ได้กล่าวถึงความสำคัญของคำศัพท์ภาษาอังกฤษว่า การเรียนรู้คำศัพท์เป็นจุดศูนย์กลางของวิธีที่ผู้คนเรียนรู้ภาษา การเรียนรู้คำ ความหมาย และการใช้ถ้อยคำได้รับการยอมรับมากขึ้นในฐานะของการเรียนรู้ภาษา ไม่ใช่เป็นเพียงกิจกรรมประกอบหรือไม่เกี่ยวข้องกับการเรียนรู้ภาษาซึ่งสอดคล้องกับคำกล่าวที่ว่า "ถ้าไม่มีความรู้ด้านไวยากรณ์เราก็จะสื่อสารได้ไม่มากนัก แต่ถ้าเราไม่รู้คำศัพท์เราก็จะไม่สามารถสื่อความหมายได้เลย"

1.2 ผลการเปรียบความสามารถในการเรียนรู้คำศัพท์ภาษาอังกฤษโดยการใช้เพลง พบว่านักเรียนมีคะแนนความสามารถในการเรียนรู้คำศัพท์ภาษาอังกฤษหลังเรียนสูงกว่าก่อนเรียนอย่างมีนัยสำคัญทางสถิติที่ระดับ .01 เป็นไปตามสมมติฐานข้อที่ 2 สาเหตุที่เป็นเช่นนี้เพราะ

ประการที่หนึ่ง เนื่องจากผู้วิจัยได้จัดกิจกรรมการเรียนการสอนในการเรียนรู้คำศัพท์ภาษาอังกฤษโดยการใช้เพลงซึ่งประกอบไปด้วย ขั้นนำเสนอ (Presentation) ขั้นการฝึกฝน (Practice) ขั้นผลิตภาษา (Production) ซึ่งสอดคล้องกับงานวิจัยของ พรรณที โชติพงศ์ (2552: 20) ที่ได้วิจัยเกี่ยวกับการใช้กิจกรรมประกอบจังหวะที่มีต่อความรู้ด้านคำศัพท์ ความคงทนในการเรียนรู้คำศัพท์และศึกษาความพึงพอใจในการเรียนภาษาอังกฤษโดยใช้กิจกรรมประกอบจังหวะของนักเรียนชั้นประถมศึกษาปีที่ 4 ผลการวิจัยพบว่า นักเรียนสามารถเรียนรู้ผ่านการใช้กิจกรรมประกอบจังหวะได้ดีและมีความคงทนในการเรียนรู้คำศัพท์ภาษาอังกฤษและเกิดความพึงพอใจในการเรียนสูงขึ้น

จากผลการวิจัยดังกล่าวจะเห็นว่า การจัดกิจกรรมการเรียนการสอนในการเรียนรู้คำศัพท์ภาษาอังกฤษการใช้เพลงเป็นวิธีการสอนที่ช่วยพัฒนาการเรียนรู้คำศัพท์ได้ดีโดยเฉพาะอย่างยิ่งในระดับประถมศึกษาตอนต้น ทำให้นักเรียนมีความสนุกสนาน มีความมั่นใจในการใช้ภาษาอังกฤษ และยังช่วยสร้างบรรยากาศในห้องเรียน เพลงเป็นส่วนสำคัญที่ทำให้เกิดความสุขทางใจช่วยให้เกิดสุนทรียภาพทางอารมณ์ทำให้จิตใจร่าเริงเบิกบานแจ่มใสสามารถดำเนินชีวิตไปด้วยดีทั้งในด้านการงานการศึกษา และความเป็นอยู่ความสำคัญของเพลงนี้เป็นที่ยอมรับทั่วไปในทุกชาติทุกภาษาผู้วิจัยจึงได้ศึกษาเอกสารที่เกี่ยวข้องกับการใช้เพลงในการประกอบการสอน ซึ่งสอดคล้องกับแนวคิดของ เกรนัฟ (Grenough, 2000: 1) กล่าวว่าเพลงเป็นสื่อที่มีพลังในการนำเสนอความรู้ใหม่และช่วยเสริมความเข้มแข็งให้กับโครงสร้างที่ได้เรียนไปแล้ว และยังกล่าวอีกว่าเพลงสามารถเข้าสู่การรับรู้ของสมองโดยวิธีการที่แตกต่าง และ เพลงสามารถกระตุ้นการรับรู้ของสมองทั้งซีกซ้ายและซีกขวาและมีส่วนช่วยในการจำได้อย่างดี ช่วยพัฒนาการเรียนกรสอนได้ครบทั้ง 4 ทักษะ โดยเฉพาะอย่างยิ่งเพลงยังช่วยให้เกิดการพัฒนาในการใช้ภาษาในชั้นเรียน เพื่อให้การเรียนการสอนมีประสิทธิภาพมากยิ่งขึ้น นอกจากนั้นนักเรียนสามารถอ่านและออกเสียงคำศัพท์ได้ดียิ่งขึ้น อาจเนื่องมาจากผลของการที่นักเรียนได้รับการฝึกออกเสียงคำศัพท์ที่ถูกต้อง ดังคำกล่าวของ ธอร์นเบอรี (Thornbury , 2007: 13-14) ที่กล่าวว่า ความสำคัญของการเรียนคำศัพท์ที่สำคัญอย่างยิ่ง คือ การฝึกให้นักเรียนออกเสียงและเน้นพยางค์ของคำให้ถูกต้อง และยังสอดคล้องกับแนวคิดของแมคคาที (Mc Carthy,1995 2-15) ที่กล่าวว่า การเรียนรู้คำศัพท์นั้นไม่ใช่เพื่อที่จะรู้แค่ความหมายเพียงเท่านั้น แต่จำเป็นต้องรู้ควบคู่ไปด้วยคือ ความสัมพันธ์ของคำศัพท์ การออกเสียงที่ถูกต้อง และลักษณะทางไวยากรณ์

ประการที่สอง ผู้วิจัยได้ประยุกต์ใช้ขั้นตอนการสอนคำศัพท์ภาษาอังกฤษของเบเคอร์และเวสธรัพ (Baker & Westrup, 2003: 23-29) และขั้นตอนการสอนเพลงของฟิลลิปส์ (Philips, 2002:145-146) มาปรับใช้ให้เหมาะสมกับระดับชั้น และบริบทของผู้เรียน ซึ่งได้ขั้นตอนการสอนประกอบด้วย 3 ขั้นตอน คือ ขั้นนำเสนอ (Presentation) ขั้นการฝึกฝน (Practice) ขั้นผลิตภาษา (Production)

ซึ่งการจัดการเรียนการสอนตามขั้นตอนดังกล่าวทำให้นักเรียนเกิดการเรียนรู้คำศัพท์ เพื่อนำคำศัพท์ไปใช้ในการพัฒนาทักษะทางด้านภาษา ซึ่งเป็นไปตามแนวคิดของ กริฟฟี่ (Griffee, 1992: 4) การสอนที่ใช้เพลงนั้นสามารถช่วยให้นักเรียนรู้สึกผ่อนคลายสร้างบรรยากาศที่เป็นมิตร ซึ่งส่งเสริมการเรียนรู้ร่วมกันช่วยให้นักเรียนเข้าใจถึงวัฒนธรรมและคุณลักษณะของเจ้าของภาษา และได้ความรู้พื้นฐานมากมายทั้งบริบททางสังคมและทางประวัติศาสตร์ที่มีอยู่ในเนื้อหาของเพลงโดยเฉพาะอย่างยิ่งในยุคโลกาภิวัตน์และยิ่งในปัจจุบัน ซึ่งมีอินเตอร์เน็ตนั้น ยิ่งเป็นการเปิดโอกาสให้ใช้ประโยชน์จากเพลงทั้งในชีวิตประจำวันและในชั้นเรียนได้สะดวกยิ่งขึ้น และสอดคล้องกับแนวคิดของ โล และ ลิ (Lo & Li,1998: 8-11) ที่กล่าวว่าการเรียนภาษาอังกฤษผ่านเพลงนั้นนอกจากช่วยลดความวิตกกังวลของผู้เรียนที่อยู่ในบรรยากาศในชั้นเรียนแล้วยังช่วยส่งเสริมการพัฒนาทักษะทักทางภาษาทั้งสี่ด้าน ได้แก่ การอ่านการเขียนการฟังและการพูดอีกด้วย ซึ้งเพลงสามารถนำมาจัดกิจกรรมในชั้นเรียนอย่างหลากหลาย ดังนั้นการใช้กิจกรรมเพลงสามารถฝึกให้ผู้เรียนมีทักษะความสามารถด้านคำศัพท์ภาษาอังกฤษ เมื่อผู้เรียนมีความรู้ด้านคำศัพท์เพียงพอ ก็จะส่งผลให้มีผลสัมฤทธิ์ต่อการเรียนสูงขึ้น

2. ผลการศึกษาเจตคติของนักเรียนต่อการสอนคำศัพท์ภาษาอังกฤษโดยการใช้เพลง พบว่าเจตคติของนักเรียนต่อการสอนคำศัพท์ภาษาอังกฤษโดยใช้เพลง ในภาพรวมอยู่ในระดับดีมาก เหตุผลเช่นนี้ เพราะ บรรยากาศการเรียนการสอนสนุกสนานไม่เครียด จากการสังเกตของผู้วิจัยพบว่าระหว่างที่ทำการทดลอง นักเรียนมีความสุขสนุกสนาน ตื่นตัวอยู่ตลอดเวลา เพราะนักเรียนได้มีส่วนร่วมในกิจกรรมการเรียนการสอนโดยใช้เพลงทำให้นักเรียนได้มีปฏิสัมพันธ์ระหว่างนักเรียนและครูผู้สอนได้เป็นอย่างดี และไม่รู้สึกต่อต้านในการเรียนวิชาภาษาอังกฤษ เป็นอีกสาเหตุหนึ่งที่ช่วยให้นักเรียนมีเจตคติที่ดีต่อการเรียนคำศัพท์ภาษาอังกฤษโดยเฉพาะอย่างยิ่งการใช้รูปภาพ ร่างกาย และวัตถุ สิ่งของประกอบการเรียนการสอนจึงทำให้นักเรียนเข้าใจรูปแบบของภาษา ความหมาย และการนำคำศัพท์ไปใช้มากขึ้น การทำกิจกรรมเป็นคู่นั้นยังช่วยส่งเสริมให้ผู้เรียนได้มีโอกาสแลกเปลี่ยนเรียนรู้กับเพื่อน ทำให้เกิดความมั่นใจในการใช้คำศัพท์ภาษาอังกฤษ ซึ่งสอดคล้องกับแนวคิดของ สมคิด สร้อยน้ำ (2555: 100) ที่ได้กล่าวไว้ว่า เจตคติคือความรู้สึกนึกคิดต่อสิ่งหนึ่งซึ่งมีอิทธิพลต่อการตัดสินใจของคนเราในการเลือกกระทำสิ่งใดสิ่งหนึ่งหรือไม่กระทำสิ่งใดสิ่งหนึ่ง เช่นความรู้สึกชอบ หรือความรู้สึกต่อต้านที่จะกระทำบางสิ่งบางอย่าง กล่าวได้ว่าเจตคติเป็นการเรียนรู้ในตัวของแต่ละบุคคลซึ่งมีความโน้มเอียงที่จะมีการตอบสนองต่อสิ่งเร้านั้นโดยเฉพาะ

3 ผลการศึกษาความคงทนในการจดจำคำศัพท์ภาษาอังกฤษ นักเรียนมีความคงทน ในการเรียนรู้คำศัพท์ภาษาอังกฤษหลังเรียนและหลังเรียน 2 สัปดาห์ไม่แตกต่างกัน เป็นไปตาม สมมติฐานข้อที่ 3 สาเหตุที่เป็นเช่นนี้ เนื่องจากการจัดการเรียนการสอนการใช้เพลงในการเรียนรู้คำศัพท์ภาษาอังกฤษมีขั้นตอนในการสอนคำศัพท์ 3 ขั้นตอน คือ ขั้นนำเสนอ

ขั้นการฝึกฝน และขั้นผลิตภาษา ซึ่งในแต่ละขั้นตอนนั้นจะมีกิจกรรมที่เป็นระบบและชัดเจนโดยเริ่มจากขั้นนำเสนอ มีการนำเสนอบทเรียนให้ทั้งชั้น ซึ่งผู้เรียนจะได้รับเนื้อหาที่จำเป็นในชั่วโมงเรียน ได้เรียนรู้เนื้อหาที่จะเรียนในขั้นการฝึกฝน โดยใน

ขั้นนี้นักเรียนจะได้ฝึกปฏิบัติโดยการหาความหมายของคำศัพท์ภาษาอังกฤษและการฝึกออกเสียงคำศัพท์และฝึกร้องเพลงได้ทราบความหมายของเพลง และนักเรียนได้ฝึกนำคำศัพท์ไปใช้ในประโยค และในขั้นผลิตภาษา นั่งเรียนจะได้ทำงานร่วมกันกับเพื่อนๆช่วยกันตอบคำถาม และตื่นเต้นในเวลาที่ครูสุ่มให้ออกมาปฏิบัติเป็นคู่ ให้กับเพื่อนๆในห้องเรียนได้รับชม และได้ร่วมกันร้องเพลง ทำให้นักเรียนได้รับควาสนุกสนาน สามารถจดจำเรื่องที่เรียนได้มากยิ่งขึ้น จึงส่งผลให้นักเรียนมีความคงทนในการเรียนรู้คำศัพท์ภาษาอังกฤษ ดังที่ เกรนัฟ (Grenough, 2000: 1) กล่าวว่าเพลงเป็นสื่อที่มีพลังในการนำเสนอความรู้ใหม่และช่วยเสริมความเข้มแข็งให้กับโครงสร้างที่ได้เรียนไปแล้ว และยังกล่าวอีกว่าเพลงสามารถเข้าสู่การรับรู้ของสมองโดยวิธีการที่แตกต่าง และ เพลงสามารถกระตุ้นการรับรู้ของสมองทั้งซีกซ้ายและซีกขวา และคงอยู่ในสมองของเราได้ยาวนานกว่าเช่นเดียวกับ ฟิลลิปส์ (Phillips, 2002: 11) เห็นว่าการนำเพลงที่อยู่ในสมัยนิยม หรือเพลงที่เป็นที่ชื่นชอบและรู้จักกันดีมาใช้ในการจัดกิจกรรมการเรียนการสอน จะช่วยสร้างแรงจูงใจได้อย่างมากทุกคนมีประสบการณ์ที่เกี่ยวกับเพลง ซึ่งมักติดอยู่ในความทรงจำจนยากที่จะลืมได้ ดนตรีและจังหวะจะช่วยในการเลียนแบบการจดจำภาษาได้ง่ายกว่าการพูดอย่างเดียว และการสอนภาษาด้วยเพลงจึงดูจะคงทนกว่าและยังสามารถกล่าวได้อีกว่า เพลงยังกลายเป็นอีกปัจจัยหนึ่งของประสบการณ์ทางภาษาของมนุษย์และถ้าหากนำเพลงไปใช้ควบคู่กันกับบทเรียนทางภาษาแล้วนั้น เพลงก็จะมีคุณค่ามากต่อการเรียนการสอนภาษาในชั้นเรียน ด้วยเหตุผลทางเจตติ ทางปัญญาและทางภาษาศาสตร์ เพลงนั้นจึงเป็นสื่อการสอนที่มีประสิทธิภาพและสามารถส่งเสริมการเรียนรู้ให้แก่ผู้เรียนได้เป็นอย่างดี

**ข้อเสนอแนะในการวิจัย**

จากการศึกษาเกี่ยวกับความสามารถในการเรียนรู้คำศัพท์ภาษาอังกฤษโดยการใช้เพลงของนักเรียนชั้นประถมศึกษาปีที่ 2 ผู้วิจัยมีข้อเสนอแนะจากการวิจัย ดังรายละเอียด ต่อไปนี้

1. ข้อเสนอแนะในการนำผลการวิจัยมาใช้

1.1 ผลจากการวิจัยพบว่าการใช้เพลงในการเรียนรู้คำศัพท์ช่วยให้ผู้เรียนมีความสามารถในการเรียนรู้คำศัพท์สูงขึ้น ดังนั้น ในการจัดการเรียนการสอนภาษาอังกฤษในระดับประถมศึกษาตอนต้น ครูควรนำเอาเพลงมาช่วยในการจัดการเรียนการสอน ซึ่งนอกจะทำให้นักเรียนเกิดความสนุกสนานในการเรียน สร้างบรรยากาศในการเรียนที่ดี ยังเป็นการส่งเสริมการเรียนรู้ ดังนั้นในการสอนคำศัพท์ภาษาอังกฤษในระดับประถมศึกษาครูควรนำกิจกรรมเพลงเข้ามาใช้ส่งเสริมในการเรียนรู้คำศัพท์ของนักเรียน

1.2 ในการสอนคำศัพท์ภาษาอังกฤษในระดับประถมศึกษา ครูควรเลือกเพลงให้เหมาะสมกับวัยของเด็ก และเลือกใช้รูปภาพประกอบการสอน การอธิบายความหมายของคำศัพท์จากเพลงและออกเสียงให้นักเรียน เพื่อสร้างความเข้าใจให้กับนักเรียน และการที่ให้นักเรียนทบทวนประโยคโดยการจับคู่สนทนา ช่วยให้นักเรียนสามารถนำความรู้ที่ได้เรียนมาไปประยุกต์ใช้ ดังนั้น ครูผู้สอนวิซาภาษาอังกฤษในระดับประถมศึกษา ควรจัดกิจกรรมทบทวนประโยคโดยการจับคู่สนทนาให้เด็กได้มีปฏิสัมพันธ์ซึ่งกันและกัน เพื่อส่งเสริมความสามารถในการนำภาษาไปใช้ให้หลากหลายมากขึ้น

2. ข้อเสนอแนะในการวิจัยครั้งต่อไป

2.1 ควรมีการวิจัยเพื่อพัฒนาความสามารถในการเรียนรู้คำศัพท์ภาษาอังกฤษ โดยการใช้เพลง ของนักเรียนระดับ

ชั้นอื่นๆ เช่น ระดับประถมศึกษาตอนปลาย หรือระดับมัธยมศึกษาตอนต้น

2.2 ควรมีการวิจัยการใช้เพลงเพื่อพัฒนาการสอนคำศัพท์ภาษาอังกฤษกับทักษะด้านอื่นๆ เช่น ทักษะการฟัง พูด อ่าน เขียน

**เอกสารอ้างอิง**

กระทรวงศึกษาธิการ. (2551). **หลักสูตรแกนกลางการศึกษาขั้นพื้นฐานพุทธศักราช 2551**. มหาวิทยาลัยศรีนครินทรวิโรฒ.

พรรณนที โชติพงศ์. (2552). **การใช้กิจกรรมประกอบจังหวะเพื่อพัฒนาความรู้ด้านคำศัพท์และความ คงทนในการเรียนรู้**

**คำศัพท์ภาษาอังกฤษของนักเรียนชั้นประถมศึกษาปีที่ 4.** ปริญญา นิพนธ์ศศ.ม.(การสอนภาษาอังกฤษในฐานะ

ภาษาต่างประเทศ).กรุงเทพฯ:บัณฑิตวิทยาลัยมหาวิทยาลัยศรีนครินทรวิโรฒ.

มาริสา กาสุวรรณ์. (2556). **ประสิทธิผลของกิจกรรมเพลงภาษาอังกฤษต่อการเรียนรู้และความคงทนของคำศัพท์และ**

**ทักษะการพูด.** วารสารศิลปกรรมศาสตร์ ปีที่5 ฉบับที่ 2 มหาวิทยาลัยสงขลานครินทร์.

สมคิด สร้อยน้ำ. (2555). **หลักการสอน**. อุดรธานี: คณะครุศาสตร์ มหาวิทยาลัยราชภัฏอุดรธานี.

สุรางค์ โค้วตระกูล. (2553). **จิตวิทยาการศึกษา.** พิมพ์ครั้งที่ 9. กรุงเทพฯ: โรงพิมพ์จุฬาลงกรณ์มหาวิทยาลัย.

อัจฉรีย์ คงอมรสายชล. (2552).  **การใช้กิจกรรมเพลงที่มีเนื้อเรื่องเพื่อส่งเสริมความรู้ด้านคำศัพท์และทักษะการฟัง พูด**

**ภาษาอังกฤษของนักเรียนระดับต้น.** วิทยานิพนธ์ศึกษาศาสตรมหาบัณฑิต การสอนภาษาอังกฤษ,

มหาวิทยาลัยเชียงใหม่.

อรทัย เพียศรี. (2559). **การพัฒนาความสามารถานความรู้คำศัพท์ภาษาอังกฤษดย(ซกจกรรมบทพูดเข้าจังหวะของ**

**นักเรียนขั้นประถมศึกษาปีที่ 4.** วิทยานิพนธ์ปริญญาศิลปศาสตรมหาบัณฑิต สาขาวิชาการสอนภาษาอังกฤษ

สำหรับผู้พูดภาษาอื่น มหาวิทยาลัยราชภัฏอุดรธานี.

Anna, L. & Paula, M. (2002). **Sound system: Explicit, systematic phonics in early literacy contexts.**

Maine: Stenhouse Publishers.

Baker, J., & Westrup, H. (2003). **Essential speaking skill**. London: Continuum. Cambridge: Cambridge

University Press.

Cruz-Cruz, Maria Luisa. (2005). **The Effects of Selected Music and Songs on Teaching Grammar and**

**Vocabulary to Second Grade English Language Learners.** Dissertation,Ed.D. Texas: Texas A&M

University-Kingsville. Retrived November 29, 2007, from ProQuest File Srinakharinwirot University.

Davanellos, A. (1999). **Song. English Teaching Professional, 13**, 13-15.

Grenough, M. (2000). **Sing it: Learn English through songs.** Retrieved October 2, 2017 from

http: //www.grenough.com.singit/shy.html.

Griffee, D. T. (1992, 4). **Song in action.** London: Prentice Hall International.

Likert, R. (1932). **A technique for measurement of attitude**. Achieves of Psychology, 140, 1-55.

Lo, R. & Li, H. (1998). **Songs enhance learner involvement**. English Teaching Forum, 36, 8-11.

Mc Charthy, M. (2003). **Vocabulary.** 10th ed. Oxford: Oxford University Press.

Meara, P. (1999). **Review of second language vocabulary acquisition. A rationale for pedagogy**.

Edinburgh: Edinburgh University Press.

Philips. (2002). **Young Learners**. Oxford: Oxford University Press.

Scott, R. (1981). **"Speaking" in Communication in the Classroom.** Longman Group

Ltd.

Thornbury, (2007). **How to teach vocabulary**. London: Person Education.